CELEX: 32018R0188
Language: sk
Date: 2017-11-21 00:00:00
Title: Delegované nariadenie Komisie (EÚ) 2018/188 z 21. novembra 2017, ktorým sa mení delegované nariadenie (EÚ) č. 1394/2014, ktorým sa stanovuje plán pre odhadzovanie úlovkov pri rybolove určitých pelagických druhov v juhozápadných vodách

9.2.2018   
            
            
               SK
            
            
               Úradný vestník Európskej únie
            
            
               L 36/1
            
         DELEGOVANÉ NARIADENIE KOMISIE (EÚ) 2018/188
   z 21. novembra 2017,
   ktorým sa mení delegované nariadenie (EÚ) č. 1394/2014, ktorým sa stanovuje plán pre odhadzovanie úlovkov pri rybolove určitých pelagických druhov v juhozápadných vodách
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1380/2013 z 11. decembra 2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES (1), a najmä na jeho článok 15 ods. 6 a článok 18 ods. 1 a 3,
   keďže:
   
               (1)
            
            
               Cieľom nariadenia (EÚ) č. 1380/2013 je postupne eliminovať odhadzovanie úlovkov vo všetkých druhoch rybolovu Únie zavedením povinnosti vylodiť úlovky druhov, na ktoré sa vzťahujú obmedzenia výlovu.
            
         
               (2)
            
            
               Článkom 15 ods. 6 nariadenia (EÚ) č. 1380/2013 sa Komisia splnomocňuje prijímať prostredníctvom delegovaného aktu plány pre odhadzovanie úlovkov na maximálne trojročné obdobie, ktoré možno raz obnoviť, a to na základe spoločných odporúčaní vypracovaných členskými štátmi v rámci konzultácií s relevantnými poradnými radami.
            
         
               (3)
            
            
               Delegovaným nariadením Komisie (EÚ) č. 1394/2014 (2) sa stanovil plán pre odhadzovanie úlovkov pri rybolove určitých pelagických druhov v juhozápadných vodách s cieľom uľahčiť plnenie povinnosti vylodiť úlovky prostredníctvom určitých mechanizmov flexibility.
            
         
               (4)
            
            
               V súlade s článkom 15 ods. 5 písm. c) bodom ii) sa v pláne pre odhadzovanie úlovkov okrem iného stanovujú výnimky z povinnosti vylodiť všetky úlovky z dôvodu neprimeraných nákladov na manipuláciu s nechcenými úlovkami v prípade výstroja, pri ktorom nechcené úlovky na druh výstroja nepredstavujú viac ako určité percento celkového ročného úlovku týmto výstrojom („výnimky de minimis“).
            
         
               (5)
            
            
               V súlade s článkom 5 delegovaného nariadenia (EÚ) č. 1394/2014 uplynie platnosť plánu pre odhadzovanie úlovkov 31. decembra 2017.
            
         
               (6)
            
            
               Priamy hospodársky záujem na rybolove v juhozápadných vodách majú Belgicko, Francúzsko, Holandsko, Portugalsko a Španielsko. Po porade s Poradnou radou pre juhozápadné vody a s Poradnou radou pre pelagické druhy predložili uvedené členské štáty 2. júna 2017 Komisii spoločné odporúčanie.
            
         
               (7)
            
            
               V spoločnom odporúčaní sa navrhuje predĺžiť platnosť výnimiek de minimis stanovených v pláne pre odhadzovanie úlovkov, pričom budú platiť tieto zmenené miery odhadzovania úlovkov:
               
                           —
                        
                        
                           v prípade tresky belasej maximálne 6 % (v roku 2018) a 5 % (v rokoch 2019 a 2020) celkového ročného výlovu v rámci priemyselného rybolovu, ktorý v podoblasti ICES VIII vykonávajú plavidlá, ktoré lovia daný druh pelagickými vlečnými sieťami,
                        
                     
                           —
                        
                        
                           v prípade tuniaka dlhoplutvého maximálne 6 % (v roku 2018) a 5 % (v rokoch 2019 a 2020) celkového ročného výlovu v rámci rybolovu veľkých pelagických druhov, ktorý v podoblasti ICES VIII vykonávajú plavidlá, ktoré lovia daný druh pelagickými párovými vlečnými sieťami,
                        
                     
                           —
                        
                        
                           v prípade sardely európskej, makrely atlantickej a stavríd maximálne 4 % (v rokoch 2018, 2019 a 2020) celkového ročného výlovu v rámci rybolovu pelagických druhov vlečnými sieťami, ktorý v podoblasti ICES VIII vykonávajú plavidlá, ktoré cielene lovia dané druhy pelagickými párovými vlečnými sieťami,
                        
                     
                           —
                        
                        
                           v prípade stavríd, stavridy Trachurus murphyi a makrely atlantickej maximálne 4 % (v rokoch 2018, 2019 a 2020) a v prípade sardely európskej 1 % (v rokoch 2018, 2019 a 2020) celkového ročného výlovu v rámci rybolovu, ktorý v podoblastiach ICES VIII, IX a X a v divíziách CECAF 34.1.1, 34.1.2, 34.2.0 vykonávajú plavidlá, ktoré lovia dané druhy vakovými sieťami.
                        
                     
         
               (8)
            
            
               S cieľom odôvodniť navrhnuté výnimky de minimis členské štáty poskytli dôkazy o neprimeraných nákladoch na manipuláciu s nechcenými úlovkami v prípade príslušných druhov rybolovu. Dôkazy preskúmala pracovná skupina expertov Vedeckého, technického a hospodárskeho výboru pre rybárstvo (STECF) a dospela k záveru, že spoločné odporúčania obsahujú odôvodnené argumenty k neprimeraným nákladom na manipuláciu s nechcenými úlovkami, ktoré sú v niektorých prípadoch podložené aj kvalitatívnym hodnotením nákladov. Vzhľadom na uvedené skutočnosti a keďže vedecké informácie nesvedčia o opaku, je vhodné predĺžiť trvanie výnimiek de minimis v súlade s percentuálnymi podielmi navrhovanými v spoločnom odporúčaní a na úrovniach, ktoré neprevyšujú úrovne povolené podľa článku 15 ods. 1 nariadenia (EÚ) č. 1380/2013.
            
         
               (9)
            
            
               V článkoch 2 a 4 delegovaného nariadenia (EÚ) č. 1394/2014 sa stanovujú výnimky z dôvodu vysokej miery prežitia pre lov sardely európskej, stavríd, stavridy Trachurus murphyi a makrely atlantickej v rámci rybolovu vakovými sieťami a špecifická minimálna ochranná referenčná veľkosť sardely európskej. V roku 2014 výbor STECF tieto opatrenia pozitívne zhodnotil. Komisia sa domnieva, že skutočnosti, z ktorých toto hodnotenie vychádzalo, budú platiť aj ďalšie tri roky. Je preto vhodné predĺžiť platnosť týchto opatrení do roku 2020.
            
         
               (10)
            
            
               Delegované nariadenie (EÚ) č. 1394/2014 by sa preto malo zodpovedajúcim spôsobom zmeniť.
            
         
               (11)
            
            
               Opatrenia stanovené v tomto nariadení majú priamy vplyv na plánovanie rybárskej sezóny plavidiel Únie a na súvisiace hospodárske činnosti, a preto by toto nariadenie malo nadobudnúť účinnosť ihneď po jeho uverejnení. Keďže platnosť plánu pre odhadzovanie úlovkov stanoveného delegovaným nariadením (EÚ) č. 1394/2014 uplynie 31. decembra 2017, toto nariadenie by sa malo uplatňovať od 1. januára 2018,
            
         PRIJALA TOTO NARIADENIE:
   Článok 1
   Delegované nariadenie (EÚ) č. 1394/2014 sa mení takto:
   
               1.
            
            
               Článok 3 sa nahrádza takto:
               „Článok 3
               Výnimky de minimis
               
               Odchylne od článku 15 ods. 1 nariadenia (EÚ) č. 1380/2013 sa môžu odhadzovať tieto množstvá:
               
                           a)
                        
                        
                           v prípade tresky belasej maximálne 6 % (v roku 2018) a 5 % (v rokoch 2019 a 2020) celkového ročného výlovu v rámci cieleného priemyselného rybolovu tresky belasej, ktorý v podoblasti ICES VIII vykonávajú plavidlá, ktoré lovia daný druh pelagickými vlečnými sieťami (OTM) a spracúvajú ho na palube ako základ pre surimi,
                        
                     
                           b)
                        
                        
                           v prípade tuniaka dlhoplutvého maximálne 6 % (v roku 2018) a 5 % (v rokoch 2019 a 2020) celkového ročného výlovu v rámci rybolovu veľkých pelagických druhov, ktorý v podoblasti ICES VIII vykonávajú plavidlá, ktoré cielene lovia tuniaka dlhoplutvého pelagickými párovými vlečnými sieťami (PTM),
                        
                     
                           c)
                        
                        
                           v prípade sardely európskej, makrely atlantickej a stavríd maximálne 4 % (v rokoch 2018, 2019 a 2020) celkového ročného výlovu v rámci rybolovu pelagických druhov vlečnými sieťami, ktorý v podoblasti ICES VIII vykonávajú plavidlá, ktoré cielene lovia sardelu európsku, makrelu atlantickú a stavridy pelagickými vlečnými sieťami (OTM),
                        
                     
                           d)
                        
                        
                           v prípade stavríd, stavridy Trachurus murphyi a makrely atlantickej maximálne 4 % (v rokoch 2018, 2019 a 2020) a v prípade sardely európskej 1 % (v rokoch 2018, 2019 a 2020) celkového ročného výlovu v rámci cieleného rybolovu stavríd, stavridy Trachurus murphyi, makrely atlantickej a sardely európskej, ktorý v podoblastiach ICES VIII, IX a X a v divíziách CECAF 34.1.1, 34.1.2, 34.2.0 vykonávajú plavidlá, ktoré lovia vakovými sieťami (PS).“
                        
                     
         
               2.
            
            
               V článku 5 sa druhý odsek nahrádza takto:
               „Uplatňuje sa od 1. januára 2015 do 31. decembra 2020.“
            
         Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   Uplatňuje sa od 1. januára 2018.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 21. novembra 2017
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 354, 28.12.2013, s. 22.
   
      (2)  Delegované nariadenie Komisie (EÚ) č. 1394/2014 z 20. októbra 2014, ktorým sa stanovuje plán pre odhadzovanie úlovkov pri rybolove určitých pelagických druhov v juhozápadných vodách (Ú. v. EÚ L 370, 30.12.2014, s. 31).